text: [{"text_idx": "#000006", "text": "Buto\u0304tyi Buto\u0304ka bwa Yehova\u2014Mfulo Mfulo\u0304 Bubajokejibwa!"}, {"text_idx": "#000008", "text": "Mu bula bwa myaka, Kiteba kya Mulami i kijadike mwivwanino wetu wa bintu bivule bya mu bupolofeto bwa Ezekyele. Kadi mu kino kitabo, Buto\u0304tyi Buto\u0304ka bwa Yehova\u2014Mfulo Mfulo\u0304 Bubajokejibwa!, mudi bito\u0304keji bikwabo. Tala shi ubwanya kulondolola bipangujo bilonda\u2019ko\u2019bi."}, {"text_idx": "#000011", "text": "Kito\u0304keji: Mpala yonso mu ano mapala ana\u0301 a bipangwa byu\u0304mi byoyelekeja ngikadila imo mu ngikadila ina\u0301 mikatampe ya Yehova, mapala ana\u0301 poamonwa kya pamo akunkanijanga ngikadila yonso yadi nayo. Kadi, mapala ana\u0301 etutulumujanga pa mutabukile bukomo bwa Yehova ne ntumbo yandi."}, {"text_idx": "#000018", "text": "Le bana na bana bana-bakaji bandumba, ba Ohola ne Ohodiba, belekeja bipwilo bya kine Kidishitu pamo ne kwilalulula kwabyo kwa nkulupilo ya Katolika ne Mishoni?"}, {"text_idx": "#000020", "text": "Mwivwanino wa kala: Ohola (Samadia, mwipata mwa Isalela), kaka wandi, welekeja kine Katolika; Ohodiba (Yelusalema, mwipata mwa Yuda), nkasandi, welekeja kine Mishoni."}, {"text_idx": "#000022", "text": "Bubinga bwalengeja tushinte: Kekudipo bubinga bwa mu Bisonekwa bulombola\u2019mba ba Ohola ne Ohodiba i muneneno wa bupolofeto ufunkila pa bipwilo bya kine Kidishitu. Isalela ne Yuda ba\u0304di dibajinji pamo bwa bakaji ba Yehova, inoko bipwilo bya kine Kidishitu kebyaikele kasha\u0304 mu kipwano kya uno muswelo na Yehova. Kadi, kudingakanibwa kudingakanibwe bantu ba Leza bampikwa kiko\u0304keji na bandumba mu shapita 16 ne 23 wa Ezekyele kuleta lukulupilo lwa kushinta ne kujokejibwa. Bipwilo bya kine Kidishitu, byobibadilwa mu Babiloni Mukatampe, kebidipo na luno lukulupilo."}, {"text_idx": "#000025", "text": "Mwivwanino wa kala: Yelusalema wampikwa kiko\u0304keji i muneneno wa kyelekejo ufunkila pa bipwilo bya kine Kidishitu. Nanshi, konakanibwa kwa Yelusalema kwa\u0304di i bupolofeto bwa konakanibwa kwa bipwilo bya kine Kidishitu."}, {"text_idx": "#000026", "text": "Kito\u0304keji: Ngikadilo ya\u0304di mu Yelusalema wampikwa kiko\u0304keji\u2014pamo bwa buto\u0304tyi bwa bilezaleza ne bilongwa bibi bya\u0304di bizambalele konso-konso\u200b\u2014bituvuluja bipwilo bya kine Kidishitu, inoko ketukinenangapo amba bipwilo bya kine Kidishitu i muneneno wa kyelekejo ufunkila pa Yelusalema."}, {"text_idx": "#000027", "text": "Bubinga bwalengeja tushinte: Kekudipo bubinga bupotoloke bwa mu Bisonekwa bulombola\u2019mba padi muneneno wa bupolofeto ufunkila pa kintu kampanda kya mu mafuku a kumeso. Kwishila na Yelusalema wa kala, bipwilo bya kine Kidishitu kebyato\u0304tele kasha\u0304 buto\u0304tyi buto\u0304ka. Kadi nansha Yelusalema byaa\u0304leke\u0304lwe na Yehova mu kitatyi kampanda, kekudipo kikulupiji kya kulekelwa kwa bipwilo bya kine Kidishitu kumeso\u2019ku."}, {"text_idx": "#000031", "text": "Kito\u0304keji: Ngikadilo idi pamo bwa kufwa ya bumisungi bwa ku mushipiditu yaijije kitatyi kilampe kadi ya\u0304shilwile kala\u0304 kumeso kwa 1918. Ya\u0304shilwile mu myaka ya katwa ka bubidi Y.M. ne kufula mu 1919 Y.M. kadi ikwatan\u0303ene na kitatyi kilampe kya kutama kwa mu lukindi lwa Yesu lwa n\u0303ano ne biyombo bityani."}, {"text_idx": "#000032", "text": "Bubinga bwalengeja tushinte: Bumisungi bwa Isalela wa kala bwa\u0304longele kitatyi kilampe, tamba mu mwaka wa 740 Y.K. ne kufula mu mwaka wa 537 Y.K. Bupolofeto bwa Ezekyele butela mikupa bu \u201cmyu\u0304mu\u201d nansha \u201cmyu\u0304mu te\u0304,\u201d mwanda wa kulombola\u2019mba boba belekejibwe na mikupa bafwile mu bula bwa kitatyi kilampe bininge. Kadi kujokejibwa kwa mikupa i kutelwe bu kwa bityebitye kwine kwadi kwa kulomba kitatyi."}, {"text_idx": "#000036", "text": "Kito\u0304keji: Bupolofeto bulombola\u2019mba Yehova ukalengeja bengidi bandi bekale umo. Pa kupwa kwa 1919, mafuku enda apita\u2019po, bashingwe ma\u0304ni bashele\u2019ko belungile pamo na kibalwa kikatampe kya boba badi na lukulupilo lwa kwikala pano pa ntanda. Bino bisumpi byonso bibidi bito\u0304tanga Yehova kya pamo bu bantu bamo."}, {"text_idx": "#000038", "text": "Le Koka wa Makoka i ani?"}, {"text_idx": "#000040", "text": "Mwivwanino wa kala: Koka wa Makoka i dijina dya bupolofeto difunkila padi Satana pa kupwa kupangwa mu\u0304lu."}, {"text_idx": "#000041", "text": "Kito\u0304keji: Koka wa Makoka ufunkila pa mizo ya pano pa ntanda mi\u0304kutyile mu bumo mine ikatamba bato\u0304tyi bato\u0304ka bulwi pa kyamalwa kikatampe."}, {"text_idx": "#000042", "text": "Bubinga bwalengeja tushinte: Mutelelo wa bupolofeto utelelwe Koka\u200b\u2014amba i mupa\u0304nwe bu byakudya ku byoni bipoya ne kupebwa kifuko kya kuji\u0304kwa\u2019mo pano pa ntanda\u200b\u2014ulombola\u2019mba Koka ke kipangwapo kya ku mushipiditu. Kadi, kutambwa na Koka kukwatan\u0303ene na byobya binenene mukanda wa Danyele ne wa Kusokwelwa pa kutambwa kwa bantu ba Leza na mizo ya pano pa ntanda.\u200b\u2014Dan. 11:40, 44, 45; Kus. 17:14; 19:19."}, {"text_idx": "#000043", "text": "Le Ezekyele wa\u0304mwene ne kunanga mu tempelo mikatampe ya ku mushipiditu ya\u0304shintulwile mutumibwa Polo mwenda mafuku?"}, {"text_idx": "#000045", "text": "Mwivwanino wa kala: Tempelo ya mu kimonwa kya Ezekyele yo yonka tempelo ya ku mushipiditu ya\u0304shintulwile mutumibwa Polo."}, {"text_idx": "#000046", "text": "Kito\u0304keji: Ezekyele ka\u0304mwenepo tempelo ya ku mushipiditu mine ya\u0304shilwile kwikala\u2019ko mu mwaka wa 29 Y.M., ino wa\u0304mwene kimonwa kiyampe kilombola buto\u0304tyi buto\u0304ka bulombwelwe mu Bijila bya Mosesa mobwa\u0304di bwa kujokejibwa pa kupwa kwa bumisungi. Nshintulwilo ya Polo ya ku bukomo bwa mushipiditu ya tempelo ya ku mushipiditu, imanine pa mwingilo wa\u0304ingile Yesu, bu Kitobo Mukatampe Kutabuka, tamba mu mwaka wa 29 kutu\u0304la ku 33 Y.M. Kimonwa kya Ezekyele kya tempelo, kine kekitelelepo kitobo mukatampe nansha dimo, kimanine pa kujokejibwa kwa ku mushipiditu kwine kwashilwile mu 1919 Y.M. Pa kino, ketukimbengapo nshintulwilo ya bupolofeto ya mu mafuku a kumeso mu kanda ne kanda ne mu bipimo bya tempelo ya mu kimonwa kya Ezekyele. Ino, tutele mutyima dibajinji ku bufundiji bwitufundija kimonwa kya Ezekyele pa mbila ya Yehova itala buto\u0304tyi buto\u0304ka."}, {"text_idx": "#000047", "text": "Bubinga bwalengeja tushinte: Tempelo ya mu kimonwa kya Ezekyele i mishile na tempelo ya ku mushipiditu mu muswelo mukatampe. Kimfwa, mu tempelo ya Ezekyele mudi bitapwa bivule bya banyema; mu tempelo ya ku mushipiditu amo i mulambulwe kitapwa kimo kete, \u201cdimo kupwididile.\u201d (Bah. 9:11, 12) Mu bula bwa myaka tutwa na tutwa kumeso kwa Kidishitu kwiya, kitatyi kya Yehova kya\u0304di kekyabwene kya kusokola bubine bwa mushike butala tempelo ya ku mushipiditu."}]